УсакIуэшхуэр ягу къагъэкIыж
Адыгэ литературэм и классик, усакIуэ икIи тхакIуэ ЩоджэнцIыкIу Алий дунейм зэрехыжрэ илъэс 75-рэ зэрырикъум теухуа пэкIу дыгъуасэ екIуэкIащ. Ар къыщызэрагъэпэщащ усакIуэшхуэм и цIэр зезыхьэ Къэбэрдей къэрал драмэ театрым и пщIантIэм дэт и фэеплъым деж.
КъБР-м щэнхабзэмкIэ и министр Къумахуэ Мухьэдин и псалъэм къыхигъэщащ ЩоджэнцIыкIу Алий куэд къимыгъэщIами, адыгэ литературэм хэлъхьэныгъэфI зэрыхуищIар, лъэпкъым къытхуигъэна щIэинхэр зэрызэIэпахыр.
КъБР-м и Муслъымэнхэм я дин IуэхущIапIэм и унафэщIым и къуэдзэ Сыжажэ Алим жиIащ дунейм ехыжа цIыхум и IуэхущIафэ дахэхэр, и щIэинхэр къахуэщхьэ- пэху, ар ягу къагъэкIыжыху псэу пэлъытэу зэрыщытыр.
— Зи лэжьыгъэхэр зэIэпытх, зи гъащIэмрэ зи гуащIэмрэ щIэблэм ядж Щоджэн- цIыкIу Алий нобэр къыздэсым зыщыдгъэгъупщэркъым. Зи усэхэм, поэмэхэм, рассказхэм ныбжьыщIэхэр щIапIыкI усакIуэшхуэр ноби ди гум илъщ, — жиIащ Сыжажэм.
КъБР-м и ТхакIуэхэм я зэгухьэныгъэм и унафэщI Беппаев МутIалип къыхигъэщащ ЩоджэнцIыкIу Алий дунейм зэрехыжрэ илъэс пщIы бжыгъэхэр дэкIами, зэращымыгъупщэр, абы и фэеплъыр кIуэ пэтми нэхъри зэрагъэлъэпIэнур.
ТхакIуэ Крушельницкий Валерий къызэхуэсахэм ягу къигъэкIыжащ ЩоджэнцIыкIур щIэныгъэм хуэнэхъуеиншэу, хьэл-щэн дахэхэр далъагъуу зэрыщытар, усакIуэр и Iэдакъэ къыщIэкIа тхыгъэхэм пасэу цIэрыIуэ зэрырихъуар.
Филологие щIэныгъэхэм я доктор Гъут Iэдэм и гугъу ищIащ щIэныгъэлI, тхакIуэ, IуэрыIуатэдж Нало Заур и гъусэу ЩоджэнцIыкIу Алий гъэрыпIэм дунейм зэрыщехыжар зи нэгу щIэкIахэм зэраIущIам, абыхэм къаIуэтэжа хъыбархэм.
— Iэщэншэу къанэри, бийм я гъэрыпIэм къихутащ. ЯпэщIыкIэ нэмыцэхэм ящIэр-тэкъым къапэщIэхуар хэтми. Ауэ зэгуэрым яжриIащ ар зэрыусакIуэшхуэр. ИтIанэ, нэмыцэхэр и ужь ихьащ ар я лъэныкъуэ къащIыну. Я гугъэр къащемыхъулIэм, яукIащ. ЩоджэнцIыкIу Алий и Хэкум, и лъэпкъэгъухэм, и IэщIагъэм епцIыжакъым, лIыгъэрэ хахуагъэрэ хэлъу и псэр итащ. Ар зауэлI, усакIуэ нэсым и щапхъэщ. Апхуэдэхэращ цIыхубэм ягу илъыну, усэ зыхуаусыну зыхуэфащэр, — жиIащ Гъут Iэдэм.
Къэбэрдей къэрал драмэ театрым и артист Хьэмырзэ Ахьмэд ЩоджэнцIыкIу Алий и «Нанэ» усэм къеджащ. Апхуэдэу Сабий творчествэмкIэ «Дыгъэпс къалэ» академием щыщ ныбжьыщIэхэри кърихьэлIахэм къахуеджащ усакIуэм и Iэдакъэ къыщIэкIа поэмэхэм ящыщ пычыгъуэхэм, усэхэм.
ПэкIум зыкърагъэхьэлIащ Къэбэрдей Адыгэ Хасэм и тхьэмадэ ХьэфIыцIэ Мухьэмэд, Къэбэрдей къэрал драмэ театрым и художественнэ унафэщI Фырэ Руслан, ЩоджэнцIыкIу Алий и цIэр зезыхьэ фондым и тхьэмадэ ЩоджэнцIыкIу Леонид сымэ, лъэпкъ интеллигенцэм, студентхэм, еджакIуэхэм.
ТЕКIУЖЬ Заретэ.
